Author: jablonicky
Last saved by: jost
Company: UVSR

Predkladacia správa

	Materiál je vypracovaný  na základe uznesenia  vlády Slovenskej republiky č. 289  z 15. apríla 2004 a uznesenia Národnej rady Slovenskej republiky č. 1072 z 25. júna 2004. Uznesenia ukladajú vypracovať a predložiť na rokovanie vlády Slovenskej republiky a Národnej rady Slovenskej republiky Akčné plány realizácie plnenia Národného programu boja proti drogám na obdobie 2005 - 2008 v súlade so stratégiou Európskej únie v oblasti boja proti drogám.

Vypracovanie akčných plánov vychádza z prijatej národnej stratégie protidrogovej politiky spoločnosti, vyjadrenej Národným programom boja proti drogám na obdobie 2004 – 2008. Ich zameranie sa opiera o skúsenosti z doposiaľ realizovanej protidrogovej politiky spoločnosti a prijatých medzinárodných záväzkov v oblasti boja proti drogám. 

Akčné plány, v súlade s príslušnými uzneseniami, vypracovali ministerstvá a Generálna prokuratúra SR, zastúpené vo Výbore ministrov pre drogové závislosti a kontrolu drog a jednotlivé krajské úrady ako koordinátori regionálnej protidrogovej politiky. Ich tvorba bola náročná a predpokladala uvedomenie si podielu zodpovednosti jednotlivých spracovateľov, primeraný časový harmonogram,  metodické a organizačné usmernenie. 

Proces tvorby akčných plánov zohľadňuje poznatky a skúsenosti získané realizáciou akčného plánu boja proti drogám Európskej únie na obdobie 2000–2004. Vytvárajú podmienky pre koordináciu celospoločenského prístupu k riešeniu drogového problému a prostredie pre uplatňovanie potrebných metód účinného predchádzania vzniku a šírenia drogových závislostí, potláčanie výroby, tranzitu a obchodu s drogami. Sú nástrojom na riešenie úloh spojených s bojom proti drogovému nebezpečenstvu.

Aktivity zahrnuté v akčných plánoch odrážajú súčasnú situáciu v oblasti boja proti drogám a poukazujú na rozdiely medzi jednotlivými regiónmi. Orientujú sa najmä na oblasť zníženia dopytu a ponuky, rozvoj spolupráce a informovanosti, zvyšovanie účinnosti preventívnych programov, programov (opatrení) včasnej intervencie a liečby a zintenzívnenie preventívnych akcií v súvislosti s drogovou trestnou činnosťou. Zameriavajú na analýzu a hodnotenie stavu, podmienok a prostredia, v ktorom sa jednotliví spracovatelia v oblasti boja proti drogách nachádzajú. 

Cieľom akčných plánov je taktiež snaha o definovanie základných priorít a cieľov premietajúcich sa do konkrétnych zámerov a aktivít . Stanovujú časový harmonogram vykonávania jednotlivých akcií, zodpovednosť za ich realizáciu, spôsob hodnotenia a finančné náklady. Možno konštatovať, že ich dôsledná realizácia pomôže dosiahnuť pokrok v dostupnosti, kvalite a porovnateľnosti informácií, v hodnotení a monitorovaní situácie v oblasti drog v regionálnom a celospoločenskom kontexte. 

Napĺňanie zámerov akčných plánov hlavne na regionálnej úrovni, podporí rozvoj spolupráce a vzájomnej koordinácie zúčastnených aktérov. Vzhľadom na horizontálny charakter drogového problému sa spolupráca a koordinácia bude rozvíjať hlavne v oblasti školstva, zdravotníctva, vnútra, v sociálnej oblasti a tiež medzi jednotlivými regiónmi. Tento prístup predpokladá primerané konzultácie a spoluprácu s orgánmi územnej samosprávy, predstaviteľmi MVO, miestnymi komunitami a občianskou spoločnosťou. Cieľom je chrániť jednotlivcov, verejné zdravie a poskytovať určitý stupeň bezpečnosti pre širokú verejnosť.

Realizácia akčných plánov predpokladá vytvorenie systému finančného zabezpečenia. Celkové finančné náklady spojené s realizáciou stanovených úloh v období 2005 - 2008 vyčíslené spracovateľmi, predpokladajú finančný dosah v celkovom objeme 265,7 mil. Sk. Komplexnejší finančný prehľad poskytuje tabuľka (príloha č.1). Spôsob finančného zabezpečenia realizácie akčných plánov bol prerokovaný s Ministerstvom financií SR. Finančné požiadavky, potrebné na realizáciu akčných plánov, si budú príslušní realizátori uplatňovať v rámci vlastných rozpočtových kapitol.
	
Realizácia protidrogovej stratégie prostredníctvom akčných plánov 2005-2008 predpokladá ich strednodobé a záverečné hodnotenie v súlade s už prijatými uzneseniami vlády Slovenskej republiky a Národnej rady Slovenskej republiky. V rámci strednodobého hodnotenia je vytvorený priestor pre prípadnú odôvodnenú korekciu stanovených priorít a postupov.

Po zapracovaní pripomienok z medzirezortného pripomienkového konania bol materiál predmetom rokovania poradného orgánu vlády SR vo veciach protidrogovej politiky - výboru ministrov pre drogové závislosti a kontrolu drog. Výbor ministrov predložený materiál v podrobnej anotácii a špecifikácii schválil. Predkladateľovi pred predložením na rokovanie vlády SR odporučil materiál z dôvodu jeho značného rozsahu zredukovať. Materiál bol  v súlade s príslušným uznesením a za spolupráce s jednotlivými spracovateľmi zredukovaný a upravený. Podrobná anotácia akčných plánov je k dispozícii na GSVM DZKD. V rámci úpravy materiálu boli tiež zapracované pripomienky, vznesené členmi Výboru ministrov. Takto upravený materiál bol opätovne predložený na medzirezortné pripomienkové konanie. Jednotlivé pripomienky a návrhy vznesené v rámci pripomienkového konania boli zapracované.  Materiál je na rokovanie vlády SR predkladaný bez rozporu. 

Po úprave materiálu a zapracovaní pripomienok v rámci prvého a druhého pripomienkového konania boli z dôvodu získania informácie a stave a spôsobe finančného zabezpečenia plnenia navrhovaných priorít príslušnými spracovateľmi vyžiadané písomné stanoviská. V súlade s písomnými stanoviskami možno konštatovať, že príslušní spracovatelia akčných plánov si budú stanovené priority finančne zabezpečovať v rámci vlastných plánovaných finančných prostriedkov. Rezort Ministerstva zdravotníctva SR bude finančné zabezpečenie priorít rezortu riešiť v súlade s ukončeným procesom transformácie Centier pre liečbu drogových závislostí.